YHTEISÖJEN ENSIMMÄISEN OIKEUSASTEEN TUOMIOISTUIMEN MÄÄRÄYS(neljäs jaosto)
26 päivänä huhtikuuta 2007
Asia T-415/04
Tebaldi ym.
vastaan
Euroopan yhteisöjen komissio
Henkilöstö – Virkamiehet – Ylennys – Vuoden 2003 ylennyskierros – Ylentämättä jättäminen – Ylennyspisteiden myöntäminen – Tutkittavaksi ottamisen edellytysten selvä puuttuminen
Aihe: Kanne, jossa vaaditaan ensisijaisesti vuoden 2003 ylennyskierroksella ylempään palkkaluokkaan ylennettyjen virkamiesten luettelon
kumoamista siltä osin kuin kantajien nimet eivät ole tässä luettelossa sekä tämän päätöksen valmisteluasiakirjojen kumoamista,
ja toissijaisesti vuoden 2003 arviointikierroksen ylennyspisteiden myöntämistä koskevan päätöksen kumoamista
Ratkaisu: Kanne jätetään tutkimatta, koska tutkittavaksi ottamisen edellytykset selvästi puuttuvat. Asianosaiset vastaavat omista oikeudenkäyntikuluistaan.
Tiivistelmä
Henkilöstö – Kanne – Oikeussuojan tarve
(Henkilöstösääntöjen 90 ja 91 artikla)
Virkamiehen nostama kanne, jossa vaaditaan ylennyskierroksella ylempään palkkaluokkaan ylennettyjen virkamiesten luettelon
kumoamista siltä osin kuin kantajan nimi ei ole tässä luettelossa sekä toissijaisesti tätä koskevien ylennyspisteiden myöntämistä
koskevan päätöksen kumoamista, on jätettävä tutkimatta, koska sen tutkittavaksi ottamisen edellytykset selvästi puuttuvat,
kun kantaja ei ole kirjelmissään vedonnut kyseisen ylennyskierroksen osalta yhteenkään henkilökohtaista asemaansa koskevaan
konkreettiseen seikkaan, kuten erityisesti hänen palkkaluokkaansa, palvelusaikaan tässä palkkaluokassa, kaiken kaikkiaan ja
eri ura-alueilla myönnettyjen ylennyspisteiden lukumäärään ja kyseiseen palkkaluokkaan sovellettavaan ylennyskynnykseen, eikä
siis ole näyttänyt toteen henkilökohtaista intressiään kanteen nostamiseen.
Kun kantaja ilmaisee itseään kirjelmissään yleisesti ja abstraktisti sekä vastustaa erityisesti tiettyjen ylennyspisteiden
myöntämistä ilmoittamatta, miten näiden pisteiden myöntäminen vaikuttaa hänen omiin intresseihinsä, vetoamatta erityiseen
tilanteeseensa ja osoittamatta esittämiensä väitteiden ja henkilökohtaisen asemansa välistä yhteyttä, nämä väitteet eivät
koske hänen henkilökohtaista oikeudellista asemaansa vaan hänen toimielimensä henkilöstön yleistä asemaa, eikä kannetta voida
ottaa niiden perusteella tutkittavaksi, sillä virkamies ei voi nostaa kannetta lain tai toimielinten intressissä ja voi kumoamiskanteen
tueksi vedota ainoastaan häntä itseään henkilökohtaisesti koskeviin perusteluihin.
(ks. 28–32 ja 36 kohta)
Viittaukset: asia 85/82, Schloh v. neuvosto, 30.6.1983 (Kok. 1983, s. 2105, 14 kohta) ja asia T‑163/89, Sebastiani v. parlamentti,
25.9.1991 (Kok. 1991, s. II‑715, 25 kohta).